Gesoek: Digters van alle ouderdomme vir fees | Netwerk24
Deur Mariana Malan 07 Julie 2021 10:00
Die afgelope paar jaar was die geleentheid daar om hul werk by die Gedigtefees op McGregor in die Wes-Kaap bekend te stel, maar geleenthede soos hierdie krimp. Digters hoef nie moedeloos te voel nie. Die fees word vanjaar wel van 27 tot 29 Augustus net in 'n ander gedaante gehou.
Jane de Sousa, sameroeper van die Gedigtefees op McGregor.
Die digter Rumi het die tema "Tuin van die Beminde" geïnspireer. Inskrywings word ingewag vir gedigte oor die liefde en bemindes. Volgens die organiseerders is alles welkom – van odes, elegieë en formele versvorm, tot vrye verse en kletsrym. Die sluitingsdatum vir inskrywings is 20 Julie.
Daar is vanjaar ook 'n nuwe manier waarop digters gehoor kan word. Hulle kan vir die In Absentia-afdeling inskryf met die sperdatum op 31 Julie. Inskrywings moet vergesel word van 'n foto van die digter en vyf reëls oor wat die gedig geïnspireer het. 'n Video van die gedigte gaan saamgestel word met professionele voorlesers. Dit sal aaneenlopend in 'n lokaal gespeel word vir die duur van die fees. Die meeste aanbiedinge sal in lokale by die Temenos Retreat wees.
Volgens die sameroeper van die fees, Jane de Sousa, kan enige getal gedigte ingestuur word, maar dit moet nuwe werk wees wat nog nie voorheen gepubliseer of by die fees aangebied is nie. Daar is afsonderlike afdelings vir volwassenes en digters tussen sewe en 18 jaar oud.
Die jonger digters moet gedigte inskryf wat gaan oor die bewaring van die omgewing of oor hoe daar vir ander gesorg kan word. Gedigte moenie langer as 36 reëls wees nie.
Sy is baie opgewonde oor die afdeling vir jong digters.
"Ek dink veral jong mense gaan deur 'n tyd van groot ontwrigting op sosiale en emosionele gebied. Ons sien baie daarna uit om te hoor hoe hulle dinge beleef."
Meer as 50 digters het reeds werk ingeskryf. Daar is verskeie bekende digters op die program. Meer inligting sal later bekend gemaak word.
Die prysgeld op die spel is R5 000, R2 500 en R1 000 vir die 1ste, 2de en 3de plekke en in die skole-kategorie R2 500, R1 000 en R500. Daar is ook nog twee kontantpryse vir erkenning van skrywerspotensiaal, die Magdala- en Temenos-toekenning.
Daar is nie 'n taalbeperking nie. As 'n digter in 'n ander taal as Afrikaans of Engels skryf, moet 'n vertaling bygevoeg word. Volgens Da Sousa het hulle in 2019 selfs 'n inskrywing uit die Oekraïne gehad met Engelse vertalings daarby.